Publication: Magyar Közlöny
Issue: MK-2004-60 (Year: 2004, Number: 60)
Era: 2004-2010
Section: II. számú melléklet a 2004. évi XXX. törvényhez
Paragraph Index: 6003

a) Amennyiben az ECU-ben kifejezett portugál árak a közös áraknál alacsonyabbak vagy azokkal egyenlőek: – a 309. cikk d) albekezdésében említett, a tej és tejtermék ágazatra vonatkozó árharmonizáció sérelme nélkül, az éves áremelések értékben nem haladhatják meg a közös árak emelkedését, – azonban: aa) amennyiben a portugál árak alacsonyabbak a közös áraknál, és ha a c) pontban említett támogatási elvvel összhangban bizonyos – akár elsődleges termelési szinten közvetlenül a termékeknek, akár a termelőeszközöknek nyújtott – támogatások eltörlése a portugál termelők jövedelmének csökkenéséhez vezet, az első francia bekezdésben említettet kiegészítő emelést lehet alkalmazni, amely az eltörölt támogatásoknak a termelők jövedelmére gyakorolt hatására korlátozódik14; bb) a közös vámtarifa 22.05 vámtarifaszáma alá tartozó olyan termékek tekintetében, amelyekre intézményes árat rögzítenek, a portugál árak éves növekedése elérheti a 10 év alatt megtett árösszehangolásból származó tétel szintjét anélkül, hogy meghaladná azt. A portugál árak semmi esetre sem haladják meg a közös árak szintjét. Az ezen a) pontban meghatározott árelv alkalmazásában a csatlakozást követő első gazdasági évben figyelembe veendő portugál árak szintje megegyezik a portugál áraknak az 1985/86. gazdasági évre rögzített szintjével, amelyet a szóban forgó termékekre vonatkozóan az adott gazdasági év kezdetén érvényes árfolyamon váltanak át ECU-re.

Source: https://magyarkozlony.hu/hivatalos-lapok/f4a47c4158b2eb59c5b440f523997426d1c70adc/dokumentumok/f626c1259cf359d27859685440be3f028eb56a15/letoltes